L’alcalde de Paterna desvela que el PP ha deixat cada veí amb un deute de 632,31€
01/08/2015

# L’alcalde de Paterna desvela que el PP ha deixat cada veí amb un deute de 632,31€

[![L’alcalde de Paterna desvela que el PP ha deixat cada veí amb un deute de 632,31€](/images/noticias/2015/07/deuda.jpg)](/images/noticias/2015/07/deuda.jpg)

01.08.2015

La gestió realitzada per l’anterior equip de govern del PP deixa a l’Ajuntament de Paterna amb un Deute Viu de 42.463.573 euros

L’alcalde de Paterna, Juan Antonio Sagredo ha desvelat hui que la gestió realitzada per l’anterior equip de govern ha deixat a l’Ajuntament amb un deute viu que supera els 42 milions d’euros a causa de tots els crèdits i préstecs que van contraure els anteriors dirigents amb les diferents entitats bancàries i que haurà de pagar ara el nou equip de govern.

“Els 42.463.573 euros de deute bancari que ha generat l’anterior equip de govern suposa que cada paterner va a haver de pagar 632,21 euros per la gestió que el PP ha realitzat dels diners públics durant estos últims anys”, ha assegurat Sagredo en referència a les dades oficials de deute viu dels ajuntaments espanyols en data 31 de desembre de 2014 que han sigut publicats recentment pel Ministeri d’Hisenda.

En este sentit, el primer edil ha destacat que, “a esta quantitat cal afegir-li a més tot el Pla de pagament a proveïdors que el consistori paterner començarà a pagar a partir d’este mes d’agost”.

Segons les xifres publicades, l’Ajuntament de Paterna és una de les administracions locals més endeutades de la Comunitat Valenciana, tornant a liderar el rànquing de municipis amb major ràtio d’endeutament per habitant de la província de València, “un lideratge que - tal com ha indicat l’alcalde – el nou equip de govern atallarà per mitjà d’un ús racional, eficient i responsable dels diners de tots els paterners i paterneres”.

“Amb els diners públics estem ampliant els menjadors escolars per als xiquets més necessitats, ampliant l’horari de les biblioteques i de les piscines municipals, fent de l’Ajuntament una administració més transparent, moderna i accessible, reposant les calçades i voreres, millorant les instal•lacions dels col•legis i creant borses d’ocupació, entre altres coses”, ha precisat Juan Antonio Sagredo.

Finalment, l’alcalde ha denunciat que “estos 42 milions d’euros en préstecs són només una xicoteta part de ‘l’herència econòmica’ que el PP ha deixat al poble de Paterna”, alhora que ha recordat que, en els seus huit anys de govern, els populars han elevat el deute del consistori dels 27.471.928 euros als 42.463.578 euros.